text: Ville begå selvmord med knallert
  14 august 2011 kl. 10.11
  En 28-årig mand fra Rødding var åbenbart kommet i så dårligt humør lørdag aften, at han besluttede sig for at gøre en ende på det hele.
  Han satte derfor kursen mod Esbjerg-motorvejen, hvor han kørende i nødsporet på en lille knallert - uden nummerplader - vakte nogen opsigt.
  Da tilkaldte betjente fra Sydøstjyllands Politi fik stoppet den unge mand, før han var nået til Kodling, forklarede han sin usædvanlige tur med, "at han ville slå sig ihjel".
  Den tydeligt berusede mand blev taget med i detentionen.
  Efter at have sovet rusen ud i nat har han dog fortrudt sit forehavende.
  